A határozati javaslatot törvényességi

szempontból megvizsgáltam:

/: dr. Károlyi Ákos :/

jegyző

**SürGősségi Indítvány**

**Szombathely Megyei Jogú Város Közgyűlésének 2015. október 22-i ülésére**

**Javaslat a FALCO Zrt-vel kapcsolatos döntések meghozatalára**

A 2014. decemberi közgyűlésen az ún. Pick telep lakói a szombathelyi FALCO Zrt. működéséből származó környezetterhelés (kiemelten a légszennyező források kibocsátása) tárgyában Szombathely Megyei Jogú Város tisztségviselőitől, önkormányzati képviselőitől tájékoztatást kértek. A FALCO Zrt. működésének környezetvédelmi előírásairól, a folyamatban lévő egyedi hatósági ügyekről Önkormányzatunk nem rendelkezett információval.

Az Alaptörvény 32. cikk (1) bekezdés *j)* pontja értelmében a helyi önkormányzat a helyi közügyek intézése körében törvény keretei közötta feladat- és hatáskörrel rendelkező szervtől tájékoztatást kérhet, döntést kezdeményezhet, véleményt nyilváníthat.

Magyarország helyi önkormányzatairól szóló 2011. évi CLXXXIX. törvény 6.§-nak, a közigazgatási hatósági eljárás és szolgáltatás általános szabályairól szóló 2004. évi CLX. törvény (Ket.) 15.§ (4) bekezdésének és a környezet védelmének általános szabályairól szóló 1995. évi LIII. törvény 12.§-nak figyelembevételével 2015. január 15-én a Nyugat-dunántúli Környezetvédelmi és Természetvédelmi Felügyelőségtől (jogutódja a Vas Megyei Kormányhivatal Környezetvédelmi és Természetvédelmi Főosztálya) a FALCO Zrt. folyamatban lévő és az ezt követően indult környezetvédelmi hatósági eljárásaiban Szombathely Megyei Jogú Város Önkormányzata ügyféli jogállásának megállapítását kérelmeztem.

A Felügyelőség 2015. január 29-én kelt 1-6/8/2015.II. számú végzésével Szombathely Megyei Jogú Város Önkormányzatának ügyféli jogállását megállapította az egységes környezethasználati engedélyezési eljárása tárgyában 1-2/2015. ügyszámon folyamatban lévő közigazgatási hatósági eljárás során, valamint a levegőtisztaság-védelmi engedélyezési eljárása tárgyában 1-6/2015. ügyszámon folyamatban lévő közigazgatási hatósági eljárás során és a nem veszélyes hulladék hasznosítási engedélyezési eljárása tárgyában 1-3/2015. ügyszámon folyamatban lévő közigazgatási hatósági eljárás során.

Ennek ellenére az eltelt időszakban egyetlen határozatot sem közölt a hatóság Önkormányzatunkkal. Több forrásból is tudomásunkra jutott, hogy a hatóság érdemben döntött a mérőműszer felszerelése és beüzemelése tárgyában, sőt a végrehajtás határidejére vonatkozóan módosító határozatot is hozott. Azonban hiába rendelkezett Önkormányzatunk ügyféli jogállással, sem az alap, sem pedig a módosító határozat a jogszabályi előírások szerinti közlésére nem került sor, jóllehet éppen azért kérte Önkormányzatunk az ügyféli jogállás biztosítását, hogy minden, a várost ilyen széles körben érintő kérdésben érintő hatósági intézkedésről azonnal tudomást szerezzen. Tekintettel arra, hogy ezt a hatóságtól nem kaptuk meg, haladéktalanul bekértem az ügyben keletkezett valamennyi döntést. A szóban forgó határozatokat 2015. október 13. napján, elektronikus úton küldte meg a hatóság Önkormányzatunk számára.

A Vas Megyei Kormányhivatal Környezetvédelmi és Természetvédelmi Főosztályától 2015. október 13-án érkezett, VAV/KTF/61-39/2015. számú határozat értelmében a FALCO Zrt. 3464-8/20/2014. számú, az Országos Környezetvédelmi és Természetvédelmi Főfelügyelőség (OKTF) által KP/1305-6/2015. számú határozattal részben megváltoztatott levegőtisztaság-védelmi működési engedély határozat módosításra került. A módosítás értelmében a FALCO Zrt-nek a faforgács szárítás technológiához kapcsolódó, P127 jelű pontforráson kibocsátott légszennyező anyagok ellenőrzése érdekében telepítendő automatikus mérő és dokumentáló készülék beüzemelési határideje 2016. január 31. napjában került meghatározásra.

2015. október 16-án fellebbezéssel éltem a VAV/KTF/61-39/2015. számú határozat ellen, mivel a megtámadott döntés nem szolgálja Szombathely Megyei Jogú Város lakosságának érdekeit, sőt kifejezetten sérti az állampolgárok Alaptörvényben biztosított egészséges környezethez való jogait. A határidő meghosszabbítása azon okból kifolyólag sem elfogadható Önkormányzatunk részéről, mivel a FALCO Zrt. részére már az alaphatározatban is kellő idő, 9 hónap állt rendelkezésére az automatikus mérő- és dokumentáló készülék telepítésére és beüzemelésére.

A fellebbezéshez szorosan kapcsolódóan kérem a Tisztelt Közgyűlést, hogy az alábbi indítvánnyal forduljon Önkormányzatunk a FALCO Zrt-hez:

* a cég haladéktalanul szereljen fel és üzemeljen be olyan hiteles, automata mérő és dokumentáló készüléket, amellyel folyamatosan, bárki által ellenőrizhető módon mérni lehet a FALCO gyár környezetterhelését;
* a cég a szombathelyi üzemben is haladéktalanul valósítsa meg a Kronospan cégcsoporthoz tartozó csehországi üzemben már megvalósított, hatékony szűrőberendezést biztosító UTWS technológia alkalmazását.

Indítványozom továbbá, hogy a Közgyűlés nyilvánítsa ki: az egészséges környezet és a munkahelyek megtartása iránt elkötelezve, teljes egyetértése jeléül csatlakozik a "Tiszta levegőt!" petícióhoz, amelyet városunk országgyűlési képviselője civilekkel karöltve 2015. október 9-én azért indított, hogy a Falco Zrt. azonnal szereljen fel hatékony szűrőberendezést és folyamatosan működő mérőműszereket. A Közgyűlés üdvözli, hogy a 2015. október 19-én megtartott lakossági fórumon a Falco Zrt. mindkét petíciós követelést elfogadta, és vállalta, hogy az ehhez szükséges fejlesztést 2016. december 31-ig végrehajtja.

Javasolom továbbá azt is, hogy a Közgyűlés nyilvánítsa ki azon szándékát is, miszerint a környezetvédelmi beruházáshoz szükséges, és a hatáskörébe tartozó minden döntést, intézkedést haladéktalanul megtesz, és kérje fel az ügyben érintett összes állami szervet, hogy hatáskörükben ugyanígy járjanak el.

Az egész folyamat szoros figyelemmel kísérésére javasolom, hogy a Közgyűlés kérje fel, Dr. Hende Csabát, Szombathely országgyűlési képviselőjét, Kántás Zoltánt, a körzet városi képviselőjét és Dr. Ipkovich Györgyöt, városi képviselőt, hogy a városvezetéssel szorosan együttműködve kiemelten kísérjék figyelemmel a FALCO Zrt. környezetvédelmi beruházását, és annak előkészítő folyamatát.

2015. október 20-án a FALCO Zrt. valamennyi városi képviselő részére eljuttatta a környezetvédelmi és egyéb célú fejlesztésekkel kapcsolatos elképzeléseit, amelyet jelen előterjesztéshez mellékelten csatolok.

Tekintettel arra, hogy 2015. október 13-án kapta meg Önkormányzatunk a fellebbezéssel érintett határozatot, és figyelemmel arra is, hogy a fellebbezés 2015. október 16-án került benyújtásra, és a FALCO Zrt. fejlesztésekkel kapcsolatos megkeresése 2015. október 20. napján érkezett, kérem a Tisztelt Közgyűlést, hogy az SZMSZ 14. § (1) bekezdésére hivatkozással a javaslatot sürgősségi indítványként napirendre tűzni, az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. október „ ”**

**/: Dr. Puskás Tivadar :/**

**HATÁROZATI JAVASLAT**

**…./2015. (X.22.) Kgy. sz. határozat**

Szombathely Megyei Jogú Város Közgyűlése a „Javaslat a FALCO Zrt-vel kapcsolatos döntések meghozatalára” című előterjesztést megtárgyalta, és a következő döntéseket hozta:

1. Szombathely Megyei Jogú Város Közgyűlése a Vas Megyei Kormányhivatalnak, a FALCO Zrt. kérelmére hozott levegőtisztaság-védelmi működési engedély határozata ellen benyújtott fellebbezéssel kapcsolatos tájékoztatót tudomásul veszi.
2. A Közgyűlés kéri, hogy a FALCO Zrt:

* haladéktalanul szereljen fel és üzemeljen be olyan hiteles, automata mérő és dokumentáló készüléket, amellyel folyamatosan, bárki által ellenőrizhető módon mérni lehet a FALCO - gyár környezetterhelését;
* a szombathelyi üzemben is haladéktalanul valósítsa meg a Kronospan cégcsoporthoz tartozó csehországi üzemben már megvalósított, hatékony szűrőberendezést biztosító UTWS technológia alkalmazását.

1. A Közgyűlés kinyilvánítja, hogy az egészséges környezet és a munkahelyek megtartása iránt elkötelezve, teljes egyetértése jeléül csatlakozik a "Tiszta levegőt!" petícióhoz, amelyet Szombathely Megyei Jogú Város országgyűlési képviselője civilekkel karöltve 2015. október 9-én azért indított, hogy a Falco Zrt. azonnal szereljen fel hatékony szűrőberendezést és folyamatosan működő mérőműszereket. A Közgyűlés üdvözli, hogy a 2015. október 19-én megtartott lakossági fórumon a Falco Zrt. mindkét petíciós követelést elfogadta, és vállalta, hogy az ehhez szükséges fejlesztést 2016. december 31-ig végrehajtja.
2. A Közgyűlés kinyilvánítja azon szándékát, hogy a környezetvédelmi beruházáshoz szükséges, és a hatáskörébe tartozó minden döntést, intézkedést haladéktalanul megtesz, és felkéri az ügyben érintett összes állami szervet, hogy hatáskörükben ugyanígy járjanak el.
3. A Közgyűlés felkéri Dr. Hende Csabát, Szombathely országgyűlési képviselőjét, Kántás Zoltánt, a körzet városi képviselőjét és Dr. Ipkovich Györgyöt, városi képviselőt, hogy a városvezetéssel szorosan együttműködve - különös figyelemmel a 2-4. pontokban megfogalmazott célok teljesülésére - kiemelten kísérjék figyelemmel a FALCO Zrt. környezetvédelmi beruházását, és annak előkészítő folyamatát.

**Felelős:** Dr. Puskás Tivadar polgármester

Illés Károly alpolgármester

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** azonnal